b'\n_START_ARTICLE_\nAdolf Hitlerin poliittinen testamentti\n_START_PARAGRAPH_\nAdolf Hitlerin poliittinen testamentti (Mein politisches Testament) oli testamentin muotoon puettu viimeinen kaksiosainen ohjeistus Saksan kansalle ja johtajille, jonka Adolf Hitler saneli sihteerilleen Traudl Jungelle noin vuorokautta ennen itsemurhaansa bunkkerissaan Berliiniss\xc3\xa4 huhtikuun 28. ja 29. v\xc3\xa4lisen\xc3\xa4 y\xc3\xb6n\xc3\xa4 1945._NEWLINE_Poliittisen testamenttinsa ensimm\xc3\xa4isess\xc3\xa4 osassa Hitler selitt\xc3\xa4\xc3\xa4, ettei tahtonut toisen maailmansodan syttymist\xc3\xa4 ja panee sodan alkamisen kansainv\xc3\xa4lisen juutalaisuuden syyksi._NEWLINE_Toisen osan alussa Hitler erottaa vanhat toverinsa Hermann G\xc3\xb6ringin ja Heinrich Himmlerin. Kuultuaan Hitlerin p\xc3\xa4\xc3\xa4t\xc3\xb6ksest\xc3\xa4 j\xc3\xa4\xc3\xa4d\xc3\xa4 Berliiniin loppuun asti Baijeriin paennut G\xc3\xb6ring yritti ottaa Saksan johdon k\xc3\xa4siins\xc3\xa4. Himmler puolestaan oli yritt\xc3\xa4nyt antautua l\xc3\xa4nsiliittoutuneille ruotsalaisen diplomaatin kreivi Folke Bernadotten v\xc3\xa4lityksell\xc3\xa4. Saatuaan tiet\xc3\xa4\xc3\xa4 t\xc3\xa4st\xc3\xa4 Hitler raivostui ja m\xc3\xa4\xc3\xa4r\xc3\xa4si G\xc3\xb6ringin sek\xc3\xa4 Himmlerin erotettavaksi ja pid\xc3\xa4tett\xc3\xa4v\xc3\xa4ksi. Ajan k\xc3\xa4ydess\xc3\xa4 v\xc3\xa4hiin Hitler j\xc3\xa4tti k\xc3\xa4skyn testamenttiinsa._NEWLINE_Hitler jatkoi testamenttinsa toista osaa m\xc3\xa4\xc3\xa4r\xc3\xa4\xc3\xa4m\xc3\xa4ll\xc3\xa4 uuden hallituksen, jonka johtoon presidentiksi tuli amiraali Karl D\xc3\xb6nitz, kansleriksi Joseph Goebbels ja valtionvarainministeriksi Lutz Schwerin von Krosigk. D\xc3\xb6nitz johti Saksaa antautumiseen saakka, mutta Goebbels teki vaimoineen itsemurhan myrkytetty\xc3\xa4\xc3\xa4n ensin kuusi lastansa pian johtajansa j\xc3\xa4lkeen, vastoin t\xc3\xa4m\xc3\xa4n toivetta._NEWLINE_Viimeisiss\xc3\xa4 kappaleissa Hitler j\xc3\xa4tti dramatiikkaa pursuavan ohjeistuksen uudelle hallitukselle ja Saksan kansalle, ja m\xc3\xa4\xc3\xa4r\xc3\xa4si heid\xc3\xa4t jatkamaan vastarintaa ja juutalaisuuden vastustamista._NEWLINE_Kirjassaan Viimeiseen saakka Traudl Junge muisteli Hitlerin tuijottaneen tyhj\xc3\xa4\xc3\xa4 karttap\xc3\xb6yt\xc3\xa4\xc3\xa4ns\xc3\xa4 sanellessaan testamentin. Puna-armeijan tykkituli oli h\xc3\xa4irinnyt sanelua. Hitler piti kiirett\xc3\xa4 ja odotti puhtaaksi kirjoitettuja versioita malttamattomana. Kun Junge sai tekstit valmiiksi, Hitler, Goebbels ja Martin Bormann allekirjoittivat ne nopeasti. T\xc3\xa4m\xc3\xa4n j\xc3\xa4lkeen kolme kappaletta l\xc3\xa4hetettiin eri suuntiin. Kuriireina toimivat Hitlerin ilmavoimien adjutantti eversti Nicolaus von Below, Hitlerin lehdist\xc3\xb6sihteeri Heinz Lorenz ja Bormannin avustaja SS-eversti Wilhelm Zander._NEWLINE_Ennen poliittisen testamentin sanelua Hitler saneli Jungelle my\xc3\xb6s viimeisen tahtonsa.'